Baldur von Schirach

Si **Baldur Benedikt von Schirach** (Mayo 9, 1907 - Agosto 8, 1974) usa ka Nazi nga lider sa kabatan-onan. Human sa gubat, siya gikonbikto isip kriminal sa gubat. Si Schirach maoy pamuno sa *[[Hitler-Jugend]]* (HJ, o Kabatan-onang Hitler) ug Gauleiter ug *Reichsstatthalter* ("*Reich* nga Gobernador") sa Vienna.

## Biyograpiya
Si Schirach natawo sa Berlin, ug maoy kinamanghoran sa upat ka anak sa direktor nga si Rittmeister Carl Baily Norris von Schirach (1873-1948) ug sa iyang Amerikanang asawa nga si Emma Middleton Lynah Tillou (1872-1944). Agi sa iyang inahan, si Schirach usa ka kabanay sa duha ka milagda sa Deklarasyon sa Kagawas sa Estados Unidos. Ang Iningles maoy iyang unang pinulongan, siya nakama-o lamang motabi sa pinulongang Inaleman sa dihang lima na ang iyang panuigon.

Niadtong marso 31, 1932, gipakaslan ni von Schirach si Henriette Hoffmann, ang anak ni Heinrich Hoffmann, usa ka suod nga higala ni Adolf Hitler. Tungod niini, nahi-apil si von Schirach sa mga suod nga higala ni Hitler. Sila adunay upat nga anak, sila si: Angelika Benedikta von Schirach, Klaus von Schirach, Robert von Schirach ug Richard von Schirach.

Mi-apil si Schirach sa usa ka *Wehrjugendgruppe* (pundok sa mga kadeteng sundalo) sa panuigong 10, ug mi-apil sa NSDAP sa tuig 1925. Gibalhin siya sa Munich, ug niadtong 1929 nahimong lider sa *[[Nationalsozialistischen Deutschen Studentenbund]]* (NSDStB, Nasodnong Liga sa Sosyalistang Aleman nga mga Tinun-an). Niadtong 1931 siya maoy nahimong *[[Reichsjugendführer]]* (lider sa kabatan-onan) sa NSDAP, ug niadtong 1933 nahimong pamuno sa *[[Hitler Jugend]]* ubos sa ranggo nga *Gruppenführer*. Nahimo siyang sekretaryo sa estado niadtong 1936.

Niadtong 1940, iyang gipalihok ang dakong ebakwasyon sa 5 ka milyong mga bata gikan sa mga dakbayan nga nahulga sa pamomba sa mga Alyado. Sa ulahing bahin usab niadtong tuiga, mi-apil siya sa kasundalohan, ug gidestino sa Pransiya, diin siya gihatagan og Puthaw nga Krus. Iyang gibuhian ang pagmando sa *Hitler Jugend* ngadto kang Artur Axmann, apan nadawat niya ang posisyon isip gobernador sa Reichsgau Vienna, usa ka katungdanan diin siya magpabilin hangtod sa pagkatapos sa gubat. Sa wala pa matapos ang gubat, si von Schirach ang responsable sa pagpadala sa mga hudiyo gikan sa Vienna ngadto sa mga kota sa konsentrasyon didto sa Poland. Hapit 185,000 ka mga Hudiyo ang nabalhin.

Mi-*surrender* si Schirach niadtong 1945, ug siya usa sa mga opisyales nga na-apil sa mga husay sa Nuremberg. Sa husay, si Schirach maoy usa sa duha ka tawo nga misaway kang Hitler (ang usa mao si Albert Speer). Siya miingon nga wala siya'y nahibaloan sa mga kota sa eksterminasyon. Mihatag usab siya'g mga ebidensya nga miprotesta siya kang Martin Bormann bahin sa dili-tawhanong pagdala sa mga Hudiyo. Apan siya gihukmang sad-an niadtong Oktubre 1, 1946, sa mga "Salaod batok sa katawhan". Gisilotan siya og 20 ka tuig isip binilanggo sa Bilanggoan sa Spandau.

Niadtong Hulyo 20, 1949, gibuwagan siya sa iyang asawa, samtang naa siya sa bilanggoan.

Gibuhian siya niadtong Septiyembre 20, 1966, ug miretiro sa hilom didto sa habagatang ALemanya. Iyang gimantala ang iyang mga *[[memoirs]]*, ang *Ich glaubte an Hitler* ("Mitoo ako kang Hitler"), niadtong 1974 ug namatay sa Kröv.